Daar word al langer as 100 jaar oor skeidsregters gekla | Maroela Media
Dis so oud soos die berge, om 'n skeidsregter te blameer as dinge die dag nie reg verloop nie.
Dis ook nooit die wenspan wat iets daaroor te sê het nie, dis altyd die verloorspan wat hul monde daaroor uitspoel.
Kom ons kyk wat verlede Saterdag gebeur het. Die Highlanders is met 17-0 deur die Crusaders geklop en raai wat? Hulle het gebrom oor die Aussie-skeidsregter Angus Gardiner.
Die Sharks se afrigter, Robert du Preez, was briesend oor Marius van der Westhuizen ná hul nederlaag teen die Lions, hoewel hy net 'n stekie daarna op die mediakonferensie, wat slegs 90 sekondes geduur het, kon inkry omdat hy beboet sou word as hy daaroor gepraat het.
Daar gaan byna nie 'n wedstryd verby waar daar nie klagtes is nie. Ja, soms is die spanne reg – maar is dit die skeidsregter wat die bal aanslaan; skop hy die bal mis, verbrou hy die têkkels?
Daar word nou in Wellington in Nieu-Seeland gebrom oor die aanstelling van Jaco Peyper vir Saterdag se Superhalfeindstryd op Ellispark teen die Lions.
Wie wou hulle hê? Romain Poite of Jérôme Garcès van Frankryk, Wayne Barnes van Engeland of een van die Aussies?
'n Mens kan nie help om daaroor te lag nie. Jare gelede is toerspanne nog voor die keuse gestel om neutrale skeidsregters in toetse te gebruik, maar hulle het altyd plaaslike blasers soos Gert Bezuidenhout, Piet Robbertse en Max Baise gebruik en aanvanklik nie gekla nie – tot ná die laaste toets.
Selfs die Britse Leeus, wat onoorwonne in 1974 op hul toer na Suid-Afrika was, het ná die vierde toets gekla.
Die eerste Nieu-Seelandse toerspan, wat in 1905 deur Brittanje en Ierland getoer het en as die "Oorspronklikes" bekend gestaan het, het toe reeds dieselfde probleme teëgekom.
Die All Blacks het die Skotte in die eerste toets met 12-7 geklop en Ierland en Engeland met 15-0 verslaan.
Volgens die skrywer Paul Donnely in sy boek Firsts, lasts and only het die Nieu-Seelandse spanbestuurder, George Dixon, verskeie name van skeidsregters voorgelê vir die toets teen Wallis. Aikôna, het die Walliesers gesê, en die keuse het op die Skot John Dallas geval.
Die man was power en kon nie byhou nie. Daar is ook oor sy onwelvoeglike kleredrag vir 'n skeidsregter gekla (het hy dalk 'n Skotse rokkie gedra?). Hy het die All Blacks in byna elke skrum gestraf (klink dit bekend?), maar steeds het hulle met 3-0 gewen.
Dis was terloops die eerste toets waarin albei spanne nommers op hul rûe gehad het, maar dit het ook nie gehelp nie.
[Wen] Leeus sê Hurricanes die stryd aan
Dit is ook mos 'n ou ding van die blou bulle. Altyd die skeidsregter se skuld.
Ek sal graag die berig wil lees waar NZ kla oor Jaco Peyper.
Die enigste berig wat ek gesien het was waar hulle sê dat dit in 'n mate onregverdig is op die skeidsregter aangesien sy optrede onder 'n vergrootglas bekyk gaan word. Dit plaas onnodige druk op hom.
Ek dink dis tyd dat skeidsregters ook bietjie verantwoordelikheid aanvaar, ons almal weet hulle maak foute party meer as ander maar hulle kom altyd skotvry. Ek ek weet hulle bevoordeel party spanne, het eenkeer gehoor hoe spog een daaroor